ET Euroopa Liidu Teataja L 335/5

NÕUKOGU OTSUS,

4. oktoober 2004,

lepingu sõlmimise kohta, millega pikendatakse Euroopa Ühenduse ja Ameerika Ühendriikide valitsuse vahelist teadus- ja tehnikakoostöö lepingut

(2004/756/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 170 teist lõiku koostoimes artikli 300 lõike 2 esimese lõigu esimese lausega ja artikli 300 lõike 3 esimese lõiguga,

võttes arvesse komisjoni ettepanekut,

võttes arvesse Euroopa Parlamendi arvamust, (1)

ning arvestades järgmist:

(1) Oma 13. oktoobri 1998. aasta otsusega (2) kiitis nõukogu heaks teadus- ja tehnikakoostöö lepingu sõlmimise Euroopa Ühenduse ja Ameerika Ühendriikide valitsuse vahel.

(2) Lepingu artikli 12 lõige b sätestab järgmist: “Käesolev leping on sõlmitud esialgu viieks aastaks. Pärast seda, kui pooled on iga järgneva perioodi viimasel aastal lepingu üle vaadanud, võib pooltevahelise kirjaliku kokkuleppega lepingut järgnevaks viieks aastaks pikendada, tehes selles vajadusel muudatusi”.

(3) Ameerika Ühendriikide võimud on komisjoni talitustele teatanud, et nad kiidavad heaks eespool nimetatud lepingu pikendamise veel viieks aastaks. Seepärast oleks lepingu kiire pikendamine mõlema lepinguosalise parimates huvides.

(4) Pikendatud lepingu sisu on sama mis 13. oktoobril 2003. aastal lõppeval lepingul.

(5) Leping Euroopa Ühenduse ja Ameerika Ühendriikide valitsuse vahelise teadus- ja tehnikakoostöö lepingu pikendamiseks tuleks ühenduse nimel heaks kiita,

ON TEINUD JÄRGMISE OTSUSE:

Artikkel 1

Käesolevaga kiidetakse ühenduse nimel heaks leping, millega pikendatakse Euroopa Ühenduse ja Ameerika Ühendriikide valitsuse vahelist teadus- ja tehnikakoostöö lepingut järgnevaks viieks aastaks.

Lepingu tekst on lisatud käesolevale otsusele.

Artikkel 2

Nõukogu eesistujal on õigus määrata isik, kes on volitatud lepingule alla kirjutama, et väljendada ühenduse nõusolekut olla sellega seotud.

Luxembourg, 4. oktoober 2004 Nõukogu nimel eesistuja A. J. DE GEUS

(1) Arvamus on esitatud 16. detsembril 2003 (Euroopa Liidu Teatajas seni avaldamata).

(2) EÜT L 284, 22.10.1998, lk 35.

LEPING,

millega pikendatakse Euroopa Ühenduse ja Ameerika Ühendriikide valitsuse vahelist teadus- ja tehnikakoostöö lepingut

EUROOPA ÜHENDUS (edaspidi “ühendus”)

ühelt poolt ja

AMEERIKA ÜHENDRIIKIDE VALITSUS

teiselt poolt,

edaspidi “lepinguosalised”,

PIDADES SILMAS teaduse ja tehnika tähtsust nende majanduslikule ja sotsiaalsele arengule,

TÕDEDES, et ühendus ja Ameerika Ühendriigid tegelevad teadusuuringute ja tehnikaalaste töödega mitmes ühist huvi pakkuvas valdkonnas ning et vastastikune osalemine teineteise uurimis- ja arendustegevuses on kasulik mõlemale lepinguosalisele,

VÕTTES ARVESSE Euroopa Ühenduse ja Ameerika Ühendriikide valitsuse vahelist teadus- ja tehnikakoostöö lepingut, mis allkirjastati Washingtonis 5. detsembril 1997 ja mis kaotab kehtivuse 13. oktoobril 2003,

SOOVIDES jätkata teaduse ja tehnikaalast koostööd lepinguga kehtestatud ametlikus vormis,

ON KOKKU LEPPINUD JÄRGMISES:

Artikkel 1

Käesolevaga pikendatakse järgnevaks viieks aastaks Euroopa Ühenduse ja Ameerika Ühendriikide valitsuse vahelist teadus- ja tehnikakoostöö lepingut, mis allkirjastati Washingtonis 5. detsembril 1997 ja mis kaotab kehtivuse 13. oktoobril 2003.

Artikkel 2

Käesolev leping jõustub kuupäeval, mil lepinguosalised on teineteisele kirjalikult teatanud, et nad on lõpetanud lepingu jõustumiseks vajalikud siseriiklikud menetlused.

Artikkel 3

Käesolev leping on koostatud kahes eksemplaris hispaania, hollandi, inglise, itaalia, kreeka, portugali, prantsuse, rootsi, saksa, soome ja taani keeles, kõik tekstid on võrdselt autentsed.